4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์หรือบริการ

(1) ศูนย์ค้าส่งแม็คโคร - Makro Cash and Carry

โดยบริษัท สยามแม็คโคร จำกัด (มหาชน)

  สินค้าอุปโภคบริโภคและบริการของศูนย์ค้าส่งแม็คโคร ประกอบด้วยสินค้าประเภทต่าง ๆ
  จำนวนมาก โดยจำแนกเป็นกลุ่มต่างๆ ได้ดังต่อไปนี้

1)  เครื่องใช้ไฟฟ้าและอุปกรณ์ซ่อมบำรุง (Electrical Appliances and D.I.Y.)

2)  เครื่องเขียน เครื่องใช้ในสำนักงาน เครื่องใช้ในสำนักงานอัตโนมัติ

3)  อุปกรณ์เครื่องครัว อุปกรณ์ที่ใช้ในธุรกิจโรงแรม ร้านอาหาร และธุรกิจให้บริการด้านอาหาร

4)  เครื่องกีฬา เฟอร์นิเจอร์ เครื่องใช้ในบ้าน

5)  สิ่งทอและเครื่องแต่งกาย

6)  ผัก ผลไม้สด เนื้อสัตว์ อาหารทะเล อาหารนม

7)  ผลิตภัณฑ์อาหารแช่แข็งและแช่เย็น

8)  เครื่องดื่ม ขนมขบเคี้ยว

9)  ผลิตภัณฑ์ทำความสะอาด ชำระล้าง และเครื่องสำอางค์

10) สินค้าชำทั่วไป (General Grocery)

11) ยา และอาหารเสริม

12) เบเกอรี่

13) ภัตตาคาร

นอกจากสินค้าประเภทอุปโภคบริโภคโดยทั่วไปแล้ว บริษัทฯ ยังเพิ่มทางเลือกให้กับลูกค้าโดยการจำหน่ายสินค้าภายใต้เครื่องหมายการค้าของตนเอง (D.O.B : Distributor Own Brand) ซึ่งเป็นกลยุทธ์ที่ธุรกิจจัดจำหน่ายทั้งหลายไม่ว่าจะเป็นธุรกิจจัดจำหน่ายแบบ Cash & Carry อย่างแม็คโคร หรือห้างสรรพสินค้าต่างก็ประสบความสำเร็จมาแล้วในหลายประเทศทั่วโลก

  สินค้าภายใต้เครื่องหมายการค้าของตนเอง (D.O.B)
  คือสินค้าที่บริษัทที่เป็นเจ้าของช่องทางจำหน่ายว่าจ้างผู้ผลิตให้ผลิตสินค้าให้กับตนเองโดยใช้เครื่องหมายการค้าของบริษัทฯ
  และมีลักษณะการบรรจุและจำนวนบรรจุ (Packaging Unit) ตามที่บริษัทฯ กำหนด

    ปัจจุบันบริษัทดำเนินการจำหน่ายสินค้า D.O.B. ทั้งประเภทอุปโภคบริโภค โดยแบ่งประเภท
    และชนิดของสินค้าตามเครื่องหมายการค้าต่างๆ เช่นตัวอย่าง ดังตารางต่อไปนี้

+--------------+-------------------------------------------------------+
| เค           | ประเภทของสินค้า                                         |
| รื่องหมายการค้า |                                                       |
+--------------+-------------------------------------------------------+
| aro          | สินค้าอุปโภค ได้แก่ ม้วนวีดีโอเทป ม้วนเทปคลาสเซ็ท แก้วน้ำ         |
|              | ถุงพลาสติก หนังยาง ถังขยะพลาสติก ชุดสังฆทาน ถุงมือเอนกประสงค์   |
|              | ไม้แขวงเสื้อ และเก้าอี้พลาสติก เป็นต้น                         |
|              |                                                       |
|              | สินค้าบริโภค ได้แก่ ข้าวสาร น้ำมันพืช น้ำปลา หมูหยอง ไส้กรอก      |
|              | ผลไม้กระป๋อง น้ำผลไม้บรรจุขวด กระดาษชำระ น้ำยาล้างจาน        |
|              | และน้ำยาทำความสะอาดสุขภัณฑ์ เป็นต้น                         |
+--------------+-------------------------------------------------------+
| Q-BIZ        | กระดาษถ่ายเอกสาร กระดาษแฟ็กซ์ กระดาษเครื่องคิดเงิน           |
|              | บัตรตอกเวลา สมุด ปากกา แฟ้มเอกสาร ซองใส่เอกสาร ซองจดหมาย  |
|              | กาว โต๊ะคอมพิวเตอร์ ตู้เก็บเอกสาร โต๊ะทำงานเหล็ก              |
|              | และเก้าอี้ใช้ในสำนักงาน เป็นต้น                              |
+--------------+-------------------------------------------------------+
| High Style   | เสื้อผ้าบุรุษและสตรี                                        |
+--------------+-------------------------------------------------------+
| savepak      | กระดาษชำระ น้ำยาล้างจาน เส้นหมี่อบแห้ง และไส้กรอก เป็นต้น      |
+--------------+-------------------------------------------------------+
| M & K        | ขนมขบเคี้ยว คุ้กกี้ และน้ำผลไม้ เป็นต้น                         |
+--------------+-------------------------------------------------------+
| PETZFRIEND   | อาหารสุนัข อาหารแมว และอาหารปลา เป็นต้น                   |
+--------------+-------------------------------------------------------+

    เนื่องจากพฤติกรรมที่เปลี่ยนแปลงไปของผู้บริโภค กล่าวคือ
    ผู้บริโภคมีความรู้ความเข้าใจในตัวสินค้า และตลาดมากขึ้น
    ทำให้การยึดติดกับเครื่องหมายการค้าน้อยลงและหันไปสนใจคุณภาพและราคาแทน
    ลูกค้าที่มีความสนใจในสินค้าประเภทนี้ ได้แก่ ลูกค้ากลุ่มสถาบัน องค์กร ร้านอาหาร เป็นต้น
    ซึ่งเป็นกลุ่มลูกค้าที่ต้องการซื้อสินค้าเป็นปริมาณมากเพื่อนำไปจำหน่ายต่อหรือใช้ในธุรกิจ
    และมักมีเจ้าหน้าที่ฝ่ายจัดซื้อเพื่อทำการเลือกซื้อสินค้าโดยเฉพาะ
    ดังนั้นลูกค้ากลุ่มนี้จะมีความรู้ความเข้าใจในการเลือกซื้อสินค้าที่ดี
    ซึ่งเดิมมักจะติดต่อกับผู้ค้าส่งหรือผู้ผลิต เพื่อซื้อสินค้าในปริมาณมาก เช่น
    กระดาษชำระเพื่อใช้ในบริษัททั่วไป หรือน้ำมันพืชสำหรับการใช้งานในภัตตาคาร
    ดังนั้นสินค้าภายใต้เครื่องหมายการค้าของแม็คโครจะเป็นอีกทางเลือกหนึ่งที่จะสนองความต้องการของลูกค้ากลุ่มนี้ที่ต้องการสินค้าที่มีคุณภาพเหมาะสม
    ผลิตโดยผู้ผลิตที่น่าเชื่อถือในราคาที่ต่ำลง

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

โดยบริษัท สยามฟูด เซอร์วิส จำกัด

  สยามฟูด เซอร์วิส
  เป็นผู้ประกอบการชั้นนำที่ให้บริการจัดหาผลิตภัณฑ์อาหารที่มีคุณภาพดีเยี่ยมพร้อมบริการจัดส่งผลิตภัณฑ์อาหารให้แก่ผู้ประกอบธุรกิจในอุตสาหกรรมที่เกี่ยวกับการบริการนักท่องเที่ยว
  และบริการด้านอาหารทั่วประเทศ
  สยามฟูดมีความเชี่ยวชาญในการจัดหาผลิตภัณฑ์อาหารแช่แข็งและแช่เย็นคุณภาพดี ประเภทเนื้อสัตว์
  อาหารทะเล สัตว์ปีก มันฝรั่ง ผลิตภัณฑ์จากนม ตลอดจนเครื่องปรุงรสประเภทต่างๆ
  โดยสามารถแบ่งประเภทสินค้าหลักได้ดังนี้

1)  เนื้อสัตว์แช่แข็ง และสัตว์ปีกแช่แข็ง

2)  อาหารทะเลแช่แข็งและแช่เย็น

3)  ผักผลไม้แช่แข็ง มันฝรั่งแช่แข็ง

4)  นมและผลิตภัณฑ์จากนม

4.2 การตลาดและการแข่งขัน

4.2.1 กลยุทธ์การแข่งขัน

(1) ผลิตภัณฑ์

ศูนย์ค้าส่งแม็คโคร - Makro Cash and Carry

  ปี 2551 บริษัทฯ
  ยังคงให้ความสำคัญกับการขายสินค้าประเภทอาหารซึ่งเป็นธุรกิจหลักอย่างต่อเนื่อง ในปี 2551
  บริษัทฯ ได้สร้างความแข็งแกร่งให้กับธุรกิจอาหารของบริษัทฯ
  โดยปรับปรุงแผนกเบเกอรี่ในสาขาต่างๆ จำนวน 7 สาขา
  ซึ่งเมื่อรวมกับสาขาที่ได้มีการปรับปรุงมาแล้วจะเป็นจำนวนรวมทั้งสิ้น 23 สาขา
  โดยการปรับปรุงนี้จะสามารถเพิ่มคุณภาพและความหลากหลายของสินค้าเบเกอรี่ที่เสนอขายให้แก่ลูกค้าเพราะเป็นการผลิตขึ้นเองในแผนกเบเกอรี่ของสาขานั้นๆ
  นอกจากนี้ บริษัทฯ ยังได้มีการพัฒนาและปรับปรุงสูตรการผลิตอย่างต่อเนื่อง
  เพื่อให้มีมาตรฐานเพิ่มขึ้น
  และเพิ่มความหลากหลายของสินค้าให้สอดคล้องกับความต้องการของลูกค้าในกลุ่มบริการและลูกค้ากลุ่มผู้ประกอบการโรงแรม
  ภัตตาคาร และร้านอาหาร อาทิเช่น คุกกี้ สินค้าเบเกอรี่ที่ขายยกถาด ชุดกล่องของว่าง
  และผลิตภัณฑ์ในแต่ละเทศกาล เป็นต้น ซึ่งขณะนี้บริษัทฯ มีสูตรการผลิตที่ใช้อยู่มากกว่า 100 สูตร
  ให้ลูกค้าสามารถเลือกสรรได้ตามต้องการ นอกจากนั้น บริษัทฯ ยังพัฒนาแผนกเครื่องเทศ
  เพื่อให้เข้าสู่การเป็นสินค้ากลุ่มเป้าหมายสำหรับลูกค้ากลุ่มธุรกิจโรงแรม ภัตตาคาร
  และร้านอาหาร (โฮเรก้า) เพื่อให้ได้รับความไว้วางใจจากลูกค้าในการกลับมาซื้อสินค้าอีก
  และด้วยวัตถุประสงค์นี้ บริษัทฯ
  จึงได้เพิ่มความหลากหลายของสินค้าเครื่องเทศให้มีความครบครันมากที่สุด
  ตลอดจนขยายพื้นที่ห้องเครื่องเทศเพิ่มขึ้น 13 สาขา และเพื่อปรับปรุงการบริการลูกค้า บริษัทฯ
  ยังได้ดำเนินการปรับปรุงอีกหลายด้าน รวมทั้งการปรับเปลี่ยนรูปแบบและการจัดวางสินค้าใหม่
  เพิ่มความหลากหลายของสินค้า และติดตั้งเครื่องปรับอากาศใน 4 สาขา นอกจากนั้น บริษัทฯ
  ยังได้มีการปรับเปลี่ยนรูปแบบแผนกสินค้าอุปโภคอีก 4 สาขา
  เพื่อปรับปรุงให้ลูกค้าหาสินค้าได้ง่ายขึ้น
  และเพื่อปรับเปลี่ยนรูปแบบการจัดวางสินค้าที่หลากหลายให้เหมาะสม
  อีกทั้งยังได้ทำการปรับปรุงพื้นที่แผนกสินค้าสุขภาพและความงามใน 1 สาขา
  เพื่อให้เป็นสาขานำร่อง โดยมีการขยายพื้นที่เพื่อรองรับสินค้าที่มีความหลากหลายมากขึ้น
  และเพื่อปรับปรุงทางเข้าของลูกค้าให้ดียิ่งขึ้น

  บริษัทฯ ยังคงทบทวนประเภทสินค้าที่จำหน่ายอย่างต่อเนื่อง
  และมุ่งเน้นพัฒนาสินค้าภายใต้เครื่องหมายการค้าของบริษัทฯ ให้มีความหลากหลาย
  รวมถึงสินค้าคุณภาพยี่ห้อ “เอโร่” (‘aro’) สำหรับผู้ประกอบธุรกิจบริการด้านอาหาร
  และสินค้าราคาประหยัดยี่ห้อ “เซพแพ็ค” (‘savepak’)
  โดยสินค้าภายใต้เครื่องหมายการค้าของบริษัทฯ
  เป็นทางเลือกที่ดีสำหรับลูกค้าที่ตระหนักถึงการใช้จ่ายเงินอย่างคุ้มค่า
  และยังส่งผลดีต่อกำไรของบริษัทฯ

  ความหลากหลายของสินค้าเป็นปัจจัยหนึ่งที่จะช่วยในการดึงดูดและรักษาฐานลูกค้าหลักของบริษัทฯ
  โดยที่ลูกค้าต้องพึงพอใจที่สามารถซื้อสินค้าได้ครบตามที่ต้องการในราคาที่เหมาะสมจากศูนย์ค้าส่งแม็คโคร
  ความหลากหลายของสินค้านั้น
  นอกจากจะหมายถึงความหลากหลายในประเภทของสินค้าที่จำหน่ายแล้ว
  ยังรวมถึงการที่สินค้าแต่ละประเภทนั้นยังมีความหลากหลายในตัวเองอีกด้วย อาทิเช่น
  มีการบรรจุหีบห่อหลายลักษณะ ตัวสินค้ามีหลายขนาด
  รวมถึงมีสินค้าภายใต้เครื่องหมายการค้าของบริษัทฯ
  และความหลากหลายของสินค้าที่มีเครื่องหมายการค้าเป็นที่รู้จักในตลาด กลุ่มลูกค้าหลักของบริษัทฯ
  จะมีความต้องการสินค้าที่เฉพาะเจาะจงและแตกต่างกันออกไป
  กล่าวคือร้านค้าปลีกขนาดเล็กมักต้องการซื้อสินค้าที่มีขนาดบรรจุเล็กเพื่อนำไปจำหน่ายต่อ
  ในขณะที่ลูกค้ากลุ่มธุรกิจโรงแรม ภัตตาคาร และร้านอาหาร (โฮเรก้า)
  ต้องการสินค้าหมวดอาหารที่มีขนาดบรรจุใหญ่
  การวิเคราะห์รูปแบบการซื้อสินค้าของลูกค้าแต่ละกลุ่มอย่างใกล้ชิดช่วยทำให้บริษัทฯ
  สามารถตอบสนองต่อความต้องการของลูกค้าที่แตกต่างกันได้อย่างถูกต้อง และเมื่อบริษัทฯ
  ขยายธุรกิจออกไปในพื้นที่ใหม่ๆ บริษัทฯ
  จะสามารถปรับเปลี่ยนสินค้าที่จำหน่ายในแต่ละสาขาได้ตรงตามความต้องการของลูกค้าแต่ละประเภท

  บริษัทฯ ตระหนักถึงความสำคัญเรื่องความปลอดภัยในสินค้าประเภทอาหาร
  โดยเฉพาะอย่างยิ่งหลังจากเหตุการณ์อื้อฉาวเกี่ยวกับสารเมลามีนที่เกิดขึ้นในปี 2551 และบริษัทฯ
  มีความมุ่งมั่นที่จะปรับปรุงมาตรฐานความปลอดภัยของสินค้าอาหารให้ดีขึ้นอย่างต่อเนื่องตั้งแต่จุดรับสินค้าจนถึงจุดขายสินค้า
  เพื่อให้บรรลุวัตถุประสงค์นี้ บริษัทฯ ได้เริ่มนำหลักและวิธีการปฏิบัติงานที่ดีในห้องปฏิบัติการ
  (Good Laboratory Practice) (“GLP”)
  มาใช้ในศูนย์กระจายสินค้าอาหารสดและอาหารแช่แข็ง
  เพื่อทำการทดสอบสินค้าตัวอย่างโดยบุคลากรที่มีความเชี่ยวชาญ
  เพื่อให้แน่ใจได้ว่าสินค้าจะปลอดจากสารอันตราย
  และยังจัดให้มีการอบรมเกี่ยวกับความปลอดภัยด้านอาหารให้แก่พนักงานในสาขาด้วย
  นอกจากนี้บริษัทฯ
  ยังได้ว่าจ้างผู้เชี่ยวชาญจากภายนอกมาให้การอบรมและทำการตรวจสอบเครื่องมือต่างๆ
  เพื่อเตรียมความพร้อมสำหรับการยกระดับมาตรฐานให้สูงขึ้นและสามารถใช้ระบบดังกล่าวได้อย่างต่อเนื่อง

ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มุ่งเน้นในเรื่องคุณภาพสินค้าโดยการคัดเลือกผลิตภัณฑ์
  ผู้ผลิตและ/หรือผู้จัดจำหน่ายที่มีมาตรฐาน และเป็นที่ยอมรับของลูกค้า
  พร้อมทั้งได้เพิ่มความหลากหลายของสินค้าเพื่อตอบสนองความต้องการของกลุ่มลูกค้าเป้าหมาย
  บริษัทฯ ได้ขยายกลุ่มสินค้าที่ใช้เครื่องหมายการค้าของสยามฟูดภายใต้ชื่อ “โฮเรก้า”
  (“HoReCa”) เพื่อตอบสนองความไว้วางใจจากลูกค้า
  และกลุ่มลูกค้าที่ตระหนักถึงความคุ้มค่าในราคาของสินค้าโดยเฉพาะอย่างยิ่งในสภาวะการตลาดในปัจจุบัน
  นอกจากนั้น สยามฟูดยังได้เพิ่มยี่ห้อสินค้าที่บริษัทฯ ได้เป็นตัวแทน อาทิเช่น สินค้าภายใต้ชื่อฮาโก้
  (“Haco”) เป็นสินค้าประเภทส่วนผสมของอาหารและเครื่องปรุงรส สินค้าภายใต้ชื่อ ฟาร์มฟริทซ์
  (“Farm Frites”) และ แมคเคน (“McCain”) สำหรับมันฝรั่ง สินค้าภายใต้ชื่อ ปิแอร์
  คาราแซคต์ (“Pierre Quercaque”), เอดูอาร์ด อาร์ทซเนอร์ (“Edouard Artzner”),
  พอนเทียร์ส และ ซิลวา (“Ponthier” and “Sylva”) เป็นสินค้าสำหรับกลุ่มลูกค้าระดับบน
  (gourmet products) และเนื้อนำเข้าจากประเทศออสเตรเลียภายใต้ชื่อ มูลวาล่า
  (“Mulwarra”) และ เอเอ็มเอช (“AMH”) เป็นต้น นอกจากนั้น
  ยังได้มีการจัดโครงการฝึกอบรมสำหรับพนักงานทั้งในเรื่องทั่วไปและเรื่องความรู้ในสายงาน
  หนึ่งในโครงการฝึกอบรมเป็นการฝึกอบรมที่มีหลักสูตรเข้มข้นเป็นพิเศษคือการอบรมเพื่อความรอบรู้ในเรื่องสินค้า
  ซึ่งจัดให้แก่ทีมงานฝ่ายขายเพื่อปรับปรุงความรู้ในตัวสินค้า คุณภาพสินค้า
  และการใช้สินค้าประเภทต่างๆ นี่คือสิ่งที่ทำให้บริษัทฯ
  มีความแตกต่างจากคู่แข่งขันรายอื่นและทำให้บริษัทฯ หลีกหนีจากการแข่งขันด้านราคาสินค้า

(2) ทำเลที่ตั้ง

ก) ศูนย์ค้าส่งแม็คโคร - Makro Cash and Carry

  บริษัทฯ เปิดดำเนินธุรกิจการจัดจำหน่ายในลักษณะ Cash & Carry เป็นรายแรกในประเทศไทย
  โดยมีสาขาทั่วประเทศ ปัจจุบันมีสาขาทั้งสิ้น 41 สาขา ซึ่งมีขนาดแตกต่างกันไปตามทำเลที่ตั้ง
  แบ่งเป็น 8 สาขาในเขตกรุงเทพมหานครและปริมณฑล และ 33 สาขาในต่างจังหวัด
  สาขาแต่ละแห่งตั้งอยู่ในทำเลที่ดีและสะดวกต่อการเดินทางมาใช้บริการของลูกค้าทุกกลุ่ม
  โดยนำเสนอสินค้าประเภทต่างๆ
  ให้สอดคล้องกับความต้องการที่เฉพาะเจาะจงของกลุ่มลูกค้าในแต่ละทำเลที่ตั้ง นอกจากนี้
  ศูนย์ค้าส่งรูปแบบใหม่ “อีโคสโตร์” (“Eco Store”) ซึ่งได้เปิดดำเนินการที่เกาะสมุย
  และจังหวัดกระบี่ในปี 2550 โดยเน้นการให้บริการลูกค้ากลุ่มธุรกิจโรงแรม ภัตตาคาร
  และร้านอาหาร (โฮเรก้า) และมีทำเลตั้งอยู่ในสถานที่ซึ่งเป็นที่นิยมของนักท่องเที่ยว
  และมีผู้ประกอบการในอุตสาหกรรมที่เกี่ยวกับการบริการนักท่องเที่ยว
  มีผลประกอบการที่โดดเด่นในปีแรกที่เปิดดำเนินการซึ่งเป็นเครื่องพิสูจน์ให้เห็นถึงความสำเร็จของสาขารูปแบบนี้

ข) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มีคลังสินค้าห้องเย็นตั้งอยู่ใกล้บริเวณท่าเรือ กรุงเทพฯ
  ซึ่งสามารถกระจายสินค้าได้อย่างรวดเร็ว และมีประสิทธิภาพ
  รวมทั้งสามารถให้บริการครอบคลุมพื้นที่ของกลุ่มลูกค้าเป้าหมายในเขตกรุงเทพมหานครและปริมณฑล
  สำหรับลูกค้าในต่างจังหวัด บริษัทฯ มีบริการจัดส่งสินค้าให้ลูกค้าด้วยเช่นกัน นอกจากนี้ บริษัทฯ
  ยังได้ลงทุนขยายกิจการด้วยการเปิดสาขาใหม่ที่เกาะสมุยในปี 2550
  เพื่อให้บริการจัดส่งสินค้าแก่ลูกค้าบนเกาะสมุย

(3) นโยบายด้านราคา

ก) ศูนย์ค้าส่งแม็คโคร - Makro Cash and Carry

  ความสามารถในการแข่งขันด้านราคาเป็นปัจจัยที่สำคัญอย่างยิ่งต่อความสำเร็จของบริษัทฯ
  และเป็นสิ่งดึงดูดให้ลูกค้ากลุ่มเป้าหมายเข้ามาจับจ่ายซื้อสินค้าที่ศูนย์ค้าส่งแม็คโคร บริษัทฯ
  ประสบความสำเร็จในการแข่งขันด้านราคาโดยอาศัยปัจจัยหลายด้านรวมถึงการสำรวจราคา
  การบริหารต้นทุนการดำเนินงานให้อยู่ในระดับต่ำ
  และความสามารถในการเจรจาต่อรองราคาสินค้าจากผู้ผลิต

  ระบบการกระจายสินค้าเป็นปัจจัยพื้นฐานในการกลยุทธ์ธุรกิจของแม็คโครเพื่อเพิ่มประสิทธิภาพในการดำเนินงาน
  ตลอดจนการสนันสนุนการเจริญเติบโตของธุรกิจ
  ซึ่งระบบการกระจายสินค้าที่มีประสิทธิภาพจะเป็นผลดีต่อการบริหารสินค้าคงคลังของแต่ละสาขา
  โดยทำให้สาขาได้รับสินค้าสม่ำเสมอ จึงเป็นการช่วยลดการเสียหายของสินค้า
  การขาดสินค้าเพื่อวางจำหน่าย และยังเป็นการช่วยเพิ่มยอดขายอีกทางหนึ่งด้วย

  ในปี 2551 บริษัทฯ
  ได้เปิดศูนย์กระจายสินค้าอาหารสดและอาหารแช่แข็งแห่งใหม่อย่างเป็นทางการ ที่อำเภอวังน้อย
  จังหวัดพระนครศรีอยุธยา ซึ่งการดำเนินการดังกล่าวถือเป็นการพัฒนาที่สำคัญ
  เพราะศูนย์กระจายสินค้านี้ช่วยเพิ่มความสามารถในการจัดส่งสินค้าได้ถึงร้อยละ 100
  และสามารถรองรับการขยายธุรกิจด้านอาหารสดและอาหารแช่แข็งในอนาคตได้
  องค์ประกอบหลักของศูนย์กระจายสินค้านี้ คือ ห้องเย็นที่แต่ละห้องมีการควบคุมอุณหภูมิที่แตกต่างกัน
  ซึ่งทำให้สามารถจัดเก็บสินค้าได้หลากหลายประเภทภายใต้อุณหภูมิที่เหมาะสม
  และประกอบกับมาตรฐานตามหลักและวิธีปฏิบัติงานที่ดีในห้องปฏิบัติการ (GLP)
  ศูนย์กระจายสินค้าแห่งใหม่นี้สามารถเพิ่มจำนวนเที่ยวในการขนส่งสินค้าได้มากขึ้น
  ซึ่งจะเป็นส่วนช่วยในการปรับปรุงระบบการจัดเก็บสินค้าในสาขาได้ดียิ่งขึ้น
  การรักษาคุณภาพของสินค้าให้สูงอยู่เสมอ การเพิ่มความปลอดภัยทางด้านอาหาร
  และทำให้อาหารสามารถคงความสดอยู่ได้ นอกจากนี้ บริษัทฯ
  กำลังดำเนินการก่อสร้างศูนย์กระจายสินค้าอาหารแห้งและสินค้าอุปโภคซึ่งมีระบบคัดแยกและลำเลียงสินค้าอัตโนมัติ
  ในบริเวณถัดจากศูนย์กระจายสินค้าอาหารสดและอาหารแช่แข็งแห่งใหม่
  เพื่อรองรับปริมาณสินค้าที่เพิ่มขึ้น และปรับปรุงประสิทธิภาพในการจัดการสินค้า
  และความถูกต้องแม่นยำ

ข) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ กำหนดราคาสินค้าที่สามารถแข่งขันได้ในตลาด และเหมาะสมกับคุณภาพของสินค้า
  ซึ่งเป็นพื้นฐานสู่ความสำเร็จของบริษัทฯ และทำให้บริษัทฯ
  สามารถดึงดูดให้ลูกค้าหลักเลือกที่จะซื้อสินค้าที่จำหน่ายโดยบริษัทฯ

(4) การส่งเสริมการขาย

  ก) ศูนย์ค้าส่งแม็คโคร – Makro Cash and Carry

  บริษัทฯ มีการจัดทำวารสาร Makro Mail เพื่อเป็นสื่อในการติดต่อกับสมาชิกโดยตรง โดย
  Makro Mail จะมีลักษณะเป็นแผ่นโฆษณาล่วงหน้าว่าในแต่ละปักษ์ (2 สัปดาห์) บริษัทฯ
  จะทำการลดราคาสินค้าชนิดใดบ้าง
  ซึ่งสินค้าที่นำมาส่งเสริมการจำหน่ายจะเป็นสินค้าที่มีราคาถูกกว่าปกติมาก เนื่องจากบริษัทฯ
  มีแผนงานล่วงหน้าตลอดปีที่จะจัดให้มีการเสนอขายสินค้าราคาพิเศษแก่ลูกค้า ดังนั้นบริษัทฯ
  จึงมีการวางแผนล่วงหน้าร่วมกับผู้จัดจำหน่าย (Suppliers) ต่างๆ
  เพื่อให้การส่งเสริมการจำหน่ายของแต่ละ Suppliers
  เป็นไปโดยสอดคล้องกับการส่งเสริมการจำหน่ายของบริษัทฯ นอกจากนี้ บริษัทฯ
  ยังได้ร่วมมือกับธนาคารในการเสนอบริการทางธุรกิจให้กับลูกค้าในรูปแบบการเปิดสาขาย่อย ณ
  ศูนย์ค้าส่งแม็คโคร และการบริการบัตรเครดิตแม็คโครซิตี้แบงก์วีซ่าการ์ด

  บริษัทฯ ประสบความสำเร็จในการเป็นเจ้าภาพจัดงานมหกรรมครบเครื่องเรื่องอาหารและอุปกรณ์
  ครั้งที่ 3 ซึ่งจัดขึ้นในเดือนมีนาคม 2551 โดยงานนี้ได้มีการจัดขึ้นรวม 3 วัน ณ
  ศูนย์แสดงสินค้าอิมแพค เมืองทองธานี บนเนื้อที่ประมาณ 10,000 ตารางเมตร โดยตลอดทั้ง 3
  วัน มีผู้เข้าร่วมงานประมาณ 60,000 คน และมีผู้ผลิต และผู้จัดจำหน่ายสินค้า
  เข้าร่วมแสดงสินค้าและบริการกว่า 260 ราย
  วัตถุประสงค์ของกิจกรรมนี้จัดขึ้นเพื่อส่งเสริมภาพลักษณ์ความเป็นมืออาชีพของบริษัทฯ
  และเป็นแหล่งรวมสินค้าและบริการด้านอาหารแบบครบวงจร
  โดยเฉพาะสำหรับกลุ่มผู้ประกอบธุรกิจโรมแรม ภัตตาคาร และร้านอาหาร (โฮเรก้า)
  ภายในงานได้มีการจัดกิจกรรมต่างๆ มากมาย อาทิเช่น
  รายการสนทนาโดยผู้เชี่ยวชาญในอุตสาหกรรมโรงแรม ภัตตาคาร และร้านอาหาร
  การสาธิตการทำอาหาร การแข่งขันการทำอาหาร การสัมมนาด้านธุรกิจอาหาร
  รวมทั้งจัดบูธให้คำปรึกษาด้านธุรกิจอาหาร นอกจากนี้
  ยังให้โอกาสผู้เข้าร่วมงานได้พบปะกับผู้ผลิตและผู้จัดจำหน่ายสินค้าที่เป็นผู้เชี่ยวชาญด้านอุตสาหกรรมโรงแรม
  ภัตตาคาร และบริการจัดเลี้ยง เพื่อให้ความรู้เกี่ยวกับสินค้าและแนวคิดใหม่ๆ
  ที่สามารถนำไปใช้ในโครงการที่จะริเริ่มดำเนินการในอนาคต

ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ ได้ปรับปรุงภาพลักษณ์ทางการตลาดของสยามฟูด โดยทำการปรับปรุงเว็บไซต์ของสยามฟูด
  จัดทำแผ่นพับโฆษณาแบบใหม่ และจัดกิจกรรมต่างๆ ให้แก่ลูกค้าเพื่อการสาธิตผลิตภัณฑ์
  รวมทั้งยังได้ขยายฐานลูกค้าในกลุ่มภัตตาคารอาหารเอเชียทั้งที่เป็นรายย่อยและที่เป็นภัตตาคารในเครือต่างๆ
  ซึ่งทำให้การดำเนินธุรกิจของสยามฟูดมีความหลากหลายมากยิ่งขึ้น

4.2.2 ลักษณะลูกค้า และกลุ่มลูกค้าเป้าหมาย

  การที่บริษัทฯ
  รู้จักลูกค้าของตนเองและเข้าใจถึงความต้องการของลูกค้าเป็นองค์ประกอบที่สำคัญที่จะทำให้บริษัทฯ
  ประสบความสำเร็จ ดังนั้น
  แผนงานบริหารและพัฒนาลูกค้าจึงเป็นหนึ่งในเสาหลักของรูปแบบธุรกิจของบริษัทฯ ในการพัฒนา
  และรักษาลูกค้าของบริษัทฯ นอกจากนี้
  สิ่งสำคัญอีกประการหนึ่งที่จะทำให้สาขาที่เปิดใหม่ประสบความสำเร็จ คือ บริษัทฯ
  จะต้องสร้างความแตกต่างระหว่างบริษัทฯ
  กับคู่แข่งทางตรงและทางอ้อมด้วยการสื่อสารกับลูกค้าให้เข้าใจถึงรูปแบบของธุรกิจค้าส่ง
  และให้ทราบถึงความแข็งแกร่งในธุรกิจด้านอาหารของบริษัทฯ
  และความมุ่งมั่นที่จะให้บริการที่ดีต่อลูกค้า

  ลักษณะของลูกค้า และกลุ่มลูกค้าเป้าหมาย แบ่งตามประเภทธุรกิจของบริษัท สยามแม็คโคร จำกัด
  (มหาชน) และบริษัทย่อย ได้ดังนี้

(1) ศูนย์ค้าส่งแม็คโคร - Makro Cash and Carry

  ก) ผู้ค้าปลีกรายย่อย ลูกค้ากลุ่มนี้เป็นกลุ่มที่ซื้อสินค้าเพื่อนำไปจำหน่าย
  ดังนั้นประโยชน์ที่ลูกค้ากลุ่มนี้จะได้รับ คือ การซื้อสินค้าราคาถูกจากแม็คโคร
  โดยส่วนใหญ่จะเป็นเจ้าของร้านขนาดกลางและขนาดเล็ก

  ข) ผู้ประกอบธุรกิจโรงแรม ภัตตาคาร
  และร้านอาหารซึ่งลูกค้ากลุ่มนี้จะซื้อสินค้าในปริมาณมากและนำไปแปรรูปก่อนนำออกจำหน่ายโดยอันดับแรกจะให้ความสำคัญกับคุณภาพของสินค้า
  โดยสินค้าที่วางจำหน่ายจะต้องมีความสดใหม่
  ลูกค้าประเภทนี้ไม่ได้ให้ความสนใจกับยี่ห้อของผลิตภัณฑ์เท่าใดนัก
  ลูกค้ากลุ่มนี้จะเป็นผู้ประกอบธุรกิจโรงแรม ภัตตาคาร และร้านอาหาร

  ค) ผู้ประกอบธุรกิจบริการ องค์กรต่างๆ ลูกค้ากลุ่มนี้จะซื้อสินค้าอุปโภคสำหรับใช้งานในองค์กร
  สถาบัน ในฐานะผู้บริโภค

  เป้าหมายหลักของบริษัทฯ ในปี 2551 คือ “การพัฒนา” ธุรกิจของแม็คโคร
  ซึ่งต่อเนื่องมาจากการขยายตัวของสาขาใหม่ถึง 12 แห่ง เมื่อปลายปี 2550
  และเพื่อให้บรรลุเป้าหมายที่วางไว้ บริษัทฯ
  ได้เน้นไปที่รูปแบบธุรกิจค้าส่งแบบชำระเงินสดและบริการตนเอง
  โดยเฉพาะการมุ่งเน้นไปที่แผนงานบริหารและพัฒนาลูกค้า
  เพื่อให้แน่ใจว่าสาขาเดิมจะมีการเติบโตอย่างยั่งยืน
  และลดผลกระทบจากการสูญเสียยอดขายของสาขาที่เปิดดำเนินการในปัจจุบันให้กับสาขาที่เปิดใหม่
  แผนงานเหล่านี้รวมถึงการปฏิบัติการเชิงรุกในการสื่อสารกับกลุ่มลูกค้าหลักอย่างต่อเนื่อง
  เพื่อให้ทราบถึงความต้องการของลูกค้า
  และนำมาใช้ในการบริหารและพัฒนาลูกค้าให้ได้รับความไว้วางใจในการกลับมาซื้อสินค้าอีก

  ด้วยวิสัยทัศน์ของบริษัทฯ
  ที่ต้องการเพิ่มความสามารถในการแข่งขันให้แก่ร้านค้าปลีกขนาดย่อมท่ามกลางการแข่งขันทางการตลาดที่สูง
  สยามแม็คโครได้เปิดตัวโครงการ “แม็คโครมิตรแท้โชห่วย” ในปี 2550
  โดยมีวัตถุประสงค์เพื่อให้ความช่วยเหลือแก่ร้านค้าปลีกขนาดย่อมให้มีความสามารถในการแข่งขันได้
  โดยจัดให้มีการอบรมความรู้ ทักษะ และความสามารถในการบริหารธุรกิจ ในปี 2551
  โครงการดังกล่าวได้ดำเนินไปสู่ระยะที่ 2 และ 3
  โดยมีการจัดงานตลาดนัดโชห่วยขึ้นที่ศูนย์แม็คโครมิตรแท้โชห่วย ซึ่งตั้งอยู่ที่แม็คโคร
  สาขาลาดพร้าว เพื่อให้คำแนะนำแก่ลูกค้าที่สนใจ นอกจากนี้ บริษัทฯ
  ยังได้ร่วมมือกับมหาวิทยาลัยราชภัฏสวนดุสิตในการจัดสัมมนาและฝึกอบรมให้แก่ร้านค้าปลีกขนาดย่อม
  ทั้งในกรุงเทพฯ และต่างจังหวัด โดยมีร้านค้าปลีกหลายพันรายเข้าร่วมโครงการ
  ซึ่งโครงการแม็คโครมิตรแท้โชห่วยนี้ได้รับการตอบรับที่ดีตลอดมา

  โครงการแม็คโครมิตรแท้โชห่วยไม่เพียงแต่เป็นที่รู้จักในหมู่ลูกค้าเท่านั้น
  แต่ยังเป็นที่รู้จักในหน่วยราชการต่างๆ อาทิเช่น กรมพัฒนาธุรกิจการค้า กระทรวงพาณิชย์
  และสำนักงานส่งเสริมวิสาหกิจขนาดกลางและขนาดย่อม กระทรวงอุตสาหกรรม
  ต่างมีจุดประสงค์เช่นเดียวกับ“แม็คโคร” ที่ต้องการให้ความช่วยเหลือในการพัฒนาธุรกิจขนาดย่อม
  ดังนั้นกรมพัฒนาธุรกิจการค้าและสำนักงานส่งเสริมวิสาหกิจขนาดกลางและขนาดย่อมจึงให้การสนับสนุนโครงการแม็คโครมิตรแท้โชห่วย
  โดยมีส่วนเข้าร่วมในกิจกรรมฉลองในวาระครบรอบต่างๆ และตั้งบูธให้คำปรึกษาด้านธุรกิจ
  การร่วมมือกับหน่วยราชการต่างๆดังกล่าวถือเป็นส่วนหนึ่งที่สำคัญในการพัฒนาโครงการแม็คโครมิตรแท้โชห่วย
  โดย
  “แม็คโคร”จะทำงานร่วมกับหน่วยงานเหล่านี้อย่างต่อเนื่องเพื่อเร่งให้เกิดผลสำเร็จของโครงการฯ

  เพื่อสนับสนุนกลยุทธ์ของบริษัทฯ ในการมุ่งเน้นความสำคัญของลูกค้า บริษัทฯ
  ได้มีการเพิ่มความหลากหลายของสินค้าและสิ่งอำนวยความสะดวกต่างๆ
  เพื่อยกระดับการบริการลูกค้าให้ดียิ่งขึ้น ทั้งนี้ ในปี 2551 บริษัทฯ
  ได้ทำการปรับเปลี่ยนรูปแบบของสาขาต่างๆ จำนวน 29 กิจกรรม ภายใต้ 5 โครงการ
  ด้วยการปรับเปลี่ยนรูปแบบและการจัดวางสินค้าใหม่ เพิ่มความหลากหลายของสินค้า
  ปรับปรุงให้ลูกค้าหาซื้อสินค้าได้ง่ายขึ้น และเพิ่มความพึงพอใจในการจับจ่ายของลูกค้า

  จากฐานข้อมูลของลูกค้า ทำให้บริษัทฯ
  สามารถทำงานได้อย่างมีประสิทธิภาพกับกลุ่มลูกค้าที่เลือกจากสาขาต่างๆ
  ผ่านมาตรการป้องกันการสูญเสียยอดขายและมาตรการรณรงค์ด้านการเติบโต
  ซึ่งแผนงานเหล่านี้ถือว่าประสบความสำเร็จ เนื่องจากในปี 2550
  ยอดขายจากลูกค้ากลุ่มนี้ภายใต้การดำเนินการมาตรการดังกล่าวเพิ่มขึ้นร้อยละ 52 และ 157
  ตามลำดับ

  บริษัทฯ ตระหนักดีว่า ความต้องการของลูกค้าในแต่ละพื้นที่ของประเทศนั้นแตกต่างกัน แต่บริษัทฯ
  ก็ได้รับข้อมูลที่เป็นประโยชน์จากลูกค้า จึงทำให้บริษัทฯ
  สามารถจัดสรรประเภทของสินค้าและตั้งราคาให้เหมาะสมกับความต้องการของลูกค้าจากพื้นที่ต่างๆ
  ด้วยเหตุนี้ บริษัทฯ จึงเป็น “แหล่งรวมสินค้าและบริการด้านอาหารแบบครบวงจร” (One-Stop
  for Food Service)
  ซึ่งเป็นประโยชน์อย่างมากในช่วงเวลาที่ค่าใช้จ่ายในการเดินทางและขนส่งปรับตัวสูงขึ้น

  ในปี 2551 บริษัทฯ ได้ริเริ่มนำแนวความคิดเกี่ยวกับเจ้าหน้าที่การตลาดภายนอกสาขา
  และเจ้าหน้าที่ประจำสาขาเพื่อวัตถุประสงค์ในการเข้าถึงความต้องการของลูกค้าหลักของบริษัทฯ
  และเพื่อปรับปรุงการบริการให้ดีขึ้นอย่างต่อเนื่อง ทั้งนี้ ในส่วนของการตลาดภายนอกสาขา
  จะใช้เจ้าหน้าที่บริหารและพัฒนาลูกค้าเข้าเยี่ยมและสื่อสารกับลูกค้าเป็นรายบุคคลเพื่อที่จะได้ทราบถึงความต้องการของลูกค้าได้อย่างถูกต้องและการตอบรับของลูกค้า
  เพื่อนำมาใช้ในการวางแผนการดำเนินการให้มีประสิทธิภาพมากยิ่งขึ้น
  ในส่วนของเจ้าหน้าที่ประจำสาขา บริษัทฯ
  ได้เพิ่มหน้าที่ในการดูแลลูกค้าในขณะที่กำลังจับจ่ายภายในสาขาโดยให้ความช่วยเหลือตามความจำเป็น
  และในขณะเดียวกัน บริษัทฯ ยังได้มีการทบทวนในส่วนของการบริการลูกค้าภายในสาขา
  ความหลากหลายของสินค้า การตั้งราคา และการจัดวางสินค้าอย่างต่อเนื่อง
  ซึ่งทั้งหมดนี้เป็นการตอบสนองความต้องการของลูกค้าเพื่อเพิ่มการจับจ่ายใช้สอยให้มากขึ้น

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  กลุ่มลูกค้าหลักของบริษัทฯ ได้แก่ กลุ่มธุรกิจโรงแรม ภัตตาคาร และร้านอาหาร(โฮเรก้า)
  ธุรกิจค้าปลีก ซึ่งรวมถึงภัตตาคารขนาดใหญ่ทั้งประเภทผู้ประกอบการอิสระและภัตตาคารนานาชาติ
  ธุรกิจโรงแรม ธุรกิจการให้บริการด้านอาหารแก่ลูกค้าคู่สัญญา และไฮเปอร์มาร์เก็ตทั้งหมด

  บริษัทฯ มีสถานภาพที่จะเป็นผู้นำในตลาดกลุ่มลูกค้าหลักของตนเอง เนื่องจากบริษัทฯ
  มีความเข้าใจสภาพตลาด และมีสินค้าหลากหลายชนิดเสนอให้ลูกค้า
  รวมทั้งความรอบรู้ในตัวสินค้าเป็นอย่างดี จากการที่บริษัทฯ
  มีความสามารถในการจัดการสินค้าที่ต้องเก็บรักษาอย่างถูกวิธีภายใต้การควบคุมอุณหภูมิที่เหมาะสม
  บริษัทฯ จึงสามารถจัดส่งสินค้าคุณภาพดี เช่น เนื้อสัตว์นำเข้า อาหารทะเล มันฝรั่งสำหรับทอด
  และผลิตภัณฑ์จากนม เป็นต้น ให้แก่ลูกค้าทั่วประเทศ นอกจากนั้น
  โดยอาศัยศักยภาพที่เข้มแข็งของสยามแม็คโคร
  สยามฟูดสามารถขยายช่องทางธุรกิจในกลุ่มสินค้าอาหารแห้ง
  ช่วยเพิ่มความสามารถในการเข้าถึงกลุ่มลูกค้าใหม่
  สิ่งเหล่านี้เมื่อประกอบกับโครงการบริหารลูกค้าสัมพันธ์ (CRM) จะทำให้บริษัทฯ
  สามารถชิงส่วนแบ่งการเติบโตในตลาดได้เป็นอย่างดี

4.2.3 ลูกค้ารายใหญ่

  ลูกค้ารายใหญ่ที่มียอดซื้อสินค้าและบริการเกินกว่าร้อยละ 10
  ของรายได้รวมตามงบการเงินรวมที่ผ่านมาของบริษัท และบริษัทย่อย

- ไม่มี –

4.2.4 การจำหน่ายและช่องทางการจำหน่าย

 (1) ศูนย์ค้าส่งแม็คโคร - Makro Cash and Carry

  การจัดจำหน่ายสินค้าของบริษัทฯ เป็นแบบชำระด้วยเงินสดและบริการตนเอง
  โดยจำหน่ายสินค้าให้แก่ลูกค้าที่เป็นสมาชิกบัตรแม็คโคร
  ทั้งนี้จะมุ่งเน้นการจำหน่ายสินค้าในปริมาณสูง กำไรต่อหน่วยน้อย
  และบริหารต้นทุนการดำเนินงานให้ต่ำที่สุด บริษัทฯ ยังได้อำนวยความสะดวกให้แก่ลูกค้า เช่น
  การให้บริการแนะนำเกี่ยวกับสินค้า และรายละเอียดอื่นๆ
  ทั้งนี้ลูกค้าสามารถขอคืนหรือแลกเปลี่ยนสินค้า
  หากพบว่าสินค้านั้นชำรุดหรือเสียหายอันเกิดจากความบกพร่องของแม็คโคร หรือผู้ผลิต
  โดยลูกค้าจะต้องนำใบเสร็จรับเงินพร้อมทั้งสินค้าที่ประสงค์จะขอคืนหรือเปลี่ยนมาพบเจ้าหน้าที่แผนกรับคืนหรือแลกเปลี่ยนสินค้าภายใน
  7 วัน นับจากวันที่ทำการซื้อ ยกเว้นสินค้าสดและแช่แข็งจะต้องกระทำภายในวันที่ซื้อไปเท่านั้น
  ทั้งนี้สินค้าที่จะขอคืนหรือเปลี่ยนต้องอยู่ในสภาพเรียบร้อยทั้งตัวสินค้าและหีบห่อ นอกจากนี้ บริษัทฯ
  ยังได้มีการประกันราคาสินค้า (Price Guarantee) ภายใต้เงื่อนไขของบริษัทฯ
  เพื่อเป็นการรับประกันราคาสินค้าที่จำหน่ายให้แก่ลูกค้าของบริษัทฯ

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มีพนักงานขายดูแลลูกค้าแต่ละราย แต่ละกลุ่มโดยเฉพาะ
  รวมทั้งมีแผนกบริการลูกค้าส่วนกลางที่สามารถให้บริการกับลูกค้าได้โดยตรง
  ซึ่งทำให้สามารถเข้าถึงกลุ่มลูกค้าเป้าหมายได้ รวมทั้งเข้าใจความต้องการของลูกค้าได้ดี
  นอกจากนี้ บริษัทฯ
  ได้สร้างความโดดเด่นให้กับธุรกิจด้วยการเพิ่มช่องทางจำหน่ายสินค้าอาหารแห้งโดยอาศัยความร่วมมือจากแม็คโคร
  ซึ่งจะทำให้บริษัทฯ มีสถานภาพที่จะชิงส่วนแบ่งการเติบโตในตลาดได้เป็นอย่างดี

  ปี 2551 บริษัท และบริษัทย่อย ไม่มีการส่งสินค้าออกไปจำหน่ายต่างประเทศ

4.2.5 ภาวะอุตสาหกรรมและการแข่งขัน

(1) ภาวะอุตสาหกรรมและการแข่งขันของธุรกิจค้าปลีกและส่ง

  ธุรกิจค้าส่งและค้าปลีกในประเทศไทยมีสองประเภท ประเภทแรกคือ
  ร้านค้าส่งแบบดั้งเดิมและร้านขายของชำแบบดั้งเดิม (ร้านโชห่วย)
  ซึ่งตั้งอยู่ตามย่านชุมชนทั่วประเทศ ส่วนอีกประเภทหนึ่งคือ ร้านค้าส่งและร้านค้าปลีกรูปแบบใหม่
  ซึ่งรวมถึงห้างสรรพสินค้าและร้านค้าปลีกประเภทต่างๆ
  รวมทั้งร้านค้าส่งแบบชำระเงินสดและบริการตนเองโฉมหน้าตลาดค้าส่งและค้าปลีกของไทยได้มีการเปลี่ยนแปลงมาระยะหนึ่งแล้ว
  โดยร้านขายของชำแบบดั้งเดิมค่อยๆ ถูกแทนที่ด้วยร้านค้าปลีกรูปแบบใหม่ที่มีขนาดใหญ่
  และส่วนมากเป็นกิจการที่ดำเนินงานโดยผู้ประกอบการต่างชาติ นอกจากนี้ยังมีศูนย์การค้าใหม่ ๆ
  พร้อมรูปแบบที่แปลกใหม่เปิดดำเนินการหลายแห่ง
  การเปลี่ยนแปลงเหล่านี้ได้กดดันให้ผู้ประกอบธุรกิจค้าปลีกรายใหญ่ต้องหันมาทบทวนแนวทางการดำเนินงานของตนเองเพื่อให้ธุรกิจดำรงอยู่ได้ในสภาวะแวดล้อมที่เปลี่ยนแปลงอยู่ตลอด

  ธุรกิจค้าปลีกขนาดใหญ่ (ซูเปอร์สโตร์/ไฮเปอร์มาร์เก็ต) มีผู้ประกอบการหลัก 3 รายคือ เทสโก้
  โลตัส บิ๊กซี และคาร์ฟูร์ ภาคธุรกิจนี้ไม่รวมภาคธุรกิจค้าส่งแบบชำระเงินสดและบริการตนเอง
  เพราะธุรกิจทั้งสองประเภทนี้มีลักษณะและรูปแบบการดำเนินงานที่ต่างกัน
  ในช่วงหลายปีที่ผ่านมากฎหมายผังเมืองได้จำกัดโอกาสการขยายสาขาขนาดใหญ่ภายใต้รูปแบบไฮเปอร์มาร์เก็ต
  ดังนั้น ผู้ประกอบการรายใหญ่ จึงได้ทำการขยายสาขาในรูปแบบใหม่ๆ เทสโก้ โลต้ส
  ได้ดำเนินกิจการในรูปแบบไฮเปอร์มาร์เก็ต ร้านสะดวกซื้อ “เอ็กซ์เพรส” ห้าง “คุ้มค่า”
  (แวลูสโตร์) “ตลาดโลตัส” และในปี 2551 เทสโก้ โลตัส ก็ได้เปิดตัวร้านค้ารูปแบบใหม่ชื่อ
  “แอทโอเอซิส” นอกจากนี้ เทสโก้ โลตัสได้เปิดสาขาใหม่เพิ่มขึ้นอีกหลายสาขาในปี 2551
  ในทุกรูปแบบ ทำให้มีจำนวนไฮเปอร์มาร์เก็ตรวมทั้งสิ้น 79 สาขา คุ้มค่า 30 สาขา ตลาดโลตัส
  53 สาขา เอ็กซ์เพรส ประมาณ 400 สาขา และแอทโอเอซิสอีก 1 สาขา
  ผู้ประกอบธุรกิจค้าปลีกขนาดใหญ่รายที่สองคือ บิ๊กซี ซึ่งดำเนินธุรกิจในรูปแบบของไฮเปอร์มาร์เก็ต
  และมินิบิ๊กซี โดยในปี 2551 ได้เปิดไฮเปอร์มาร์เก็ตเพิ่ม 12 สาขา รวมมีสาขาทั้งสิ้น 66 สาขา
  และมินิบิ๊กซี 10 สาขา ส่วนรายที่สามคือ คาร์ฟูร์ ได้เปิดสาขาเพิ่มอีก 4 สาขา
  ทำให้มีสาขารวมทั้งสิ้น 30 สาขา
  เนื่องจากกฎหมายผังเมืองที่ใช้ในปัจจุบันยังคงมีผลกระทบต่อโอกาสในการขยายสาขาใหม่โดยเฉพาะสาขาที่มีขนาดใหญ่
  และพระราชบัญญัติการประกอบธุรกิจค้าปลีกค้าส่งฉบับใหม่ที่ยังอยู่ในระหว่างการพิจารณา
  ซึ่งวางข้อกำหนดในการจำกัดการขยายสาขา และแม้ว่าสภาวะเศรษฐกิจจะถดถอย
  แต่ก็ยังมีการคาดการณ์ว่าในปี 2552
  ผู้ประกอบการขนาดใหญ่ในธุรกิจค้าปลีกนี้จะยังคงหาช่องทางขยายธุรกิจโดยการพัฒนารูปแบบร้านค้าที่แตกต่างกันต่อไป
  และเสาะหาทำเลที่ตั้งของร้านค้าใหม่

  ธุรกิจค้าส่งแบบชำระเงินสดและบริการตนเองจะไม่เน้นการขายสินค้าและบริการแก่ลูกค้าที่เป็นผู้บริโภคสุดท้าย
  แต่จะมุ่งเน้นไปยังกลุ่มลูกค้าผู้ประกอบการซึ่งซื้อเพื่อนำไปใช้ในการดำเนินธุรกิจของตนเอง
  ธุรกิจค้าส่งแบบชำระเงินสดและบริการตนเองซึ่งมีคู่แข่งทางการตลาดเป็นผู้ค้าส่งแบบดั้งเดิม
  (ยี่ปั๊ว, ซาปั๊ว) จะมีการเติบโตในอัตราที่น้อยกว่าธุรกิจไฮเปอร์มาร์เก็ต
  และมีการแข่งขันเพื่อชิงส่วนแบ่งกลุ่มลูกค้าที่แตกต่างกัน
  ธุรกิจค้าส่งแบบชำระเงินสดและบริการตนเองไม่จำเป็นต้องเน้นทำเลที่ตั้งของสาขาให้อยู่ในย่านเดียวกับธุรกิจไฮเปอร์มาร์เก็ตเนื่องจากมีฐานลูกค้าคนละกลุ่มกัน
  ยิ่งไปกว่านั้น กลุ่มลูกค้าหลักของธุรกิจค้าส่งแบบชำระเงินสดและบริการตนเองซึ่งก็คือ
  ร้านค้าปลีกขนาดย่อมและร้านขายของชำนั้นมีคู่แข่งเป็นผู้ประกอบการค้าปลีกขนาดใหญ่หรือไฮเปอร์มาร์เก็ตนั่นเอง

  ภาคธุรกิจซูเปอร์มาร์เก็ตมีการแข่งขันสูงโดยเฉพาะในกรุงเทพมหานคร
  ซึ่งมีระดับรายได้ของผู้บริโภคและฐานลูกค้าชาวกรุงสมัยใหม่ที่เอื้อต่อธุรกิจค้าปลีกในรูปแบบนี้
  ผู้ประกอบการรายใหญ่ได้แก่ ท๊อปส์ ฟูดแลนด์ และวิลล่า มาร์เก็ต ในปี 2551 ชื่อของท๊อป
  ซูเปอร์มาร์เก็ตได้รับการยอมรับอย่างดีในสายตาของผู้บริโภคชาวไทย ซึ่งได้เปิดให้บริการ 109
  สาขา ณ สิ้นปี 2551 ส่วนฟูดแลนด์เป็นซูเปอร์มาร์เก็ตที่เก่าแก่ที่สุดในประเทศไทย ซึ่งปัจจุบันมีอยู่
  11 สาขา ขณะที่วิลล่า มาร์เก็ตจำหน่ายผลิตภัณฑ์ที่ใช้ในครัวเรือนทุกประเภท
  รวมทั้งสินค้าอาหารต่างๆ ที่ผลิตในประเทศและนำเข้าจากต่างประเทศ ผลไม้สด ผักต่างๆ
  เนื้อสัตว์ สัตว์ปีก ปลา สุรา เครื่องใช้ไฟฟ้า เครื่องใช้ในสำนักงานและโรงเรียน
  นิตยสารในประเทศและต่างประเทศ และมีแผนกขายยาขนาดเล็ก มุ่งเน้นผู้บริโภคระดับบน
  โดยมีทำเลที่ตั้งสาขาอยู่ในย่านที่ประชากรมีฐานะดี

  ธุรกิจร้านสะดวกซื้อมีกลุ่มเซเว่นอีเลฟเว่นเป็นผู้ประกอบการหลักรายใหญ่ที่ยังคงมีการขยายกิจการอย่างรวดเร็ว
  จนมีสาขากว่า 4,778 สาขา ผู้ประกอบการรายใหญ่อันดับสองในธุรกิจนี้คือ แฟมิลี่ มาร์ท
  ซึ่งมีสาขา 564 สาขา ในปี 2551
  กลุ่มธุรกิจร้านค้าสะดวกซื้อยังคงเน้นการขายสินค้ากลุ่มอาหารและเครื่องดื่ม
  และจะยังคงเพิ่มสัดส่วนการขายของกลุ่มสินค้าดังกล่าวต่อไปในอนาคต

  กลุ่มธุรกิจห้างสรรพสินค้ามีผู้ประกอบการหลักรายใหญ่สองราย คือห้างเซ็นทรัล
  ซึ่งเป็นของเซ็นทรัลรีเทล คอร์ปอเรชั่น และเดอะมอลล์ ซึ่งเป็นของบริษัท เดอะมอลล์ กรุ๊ป
  จำกัด แม้ว่าธุรกิจนี้จะต้องเผชิญกับการแข่งขันจากร้านค้าปลีกขนาดใหญ่หรือไฮเปอร์มาร์เก็ต
  แต่การมีสภาพแวดล้อมในการจับจ่ายใช้สอยที่แตกต่างกัน
  การจัดรายการส่งเสริมการขายและกิจกรรมทางการตลาดของห้างสรรพสินค้า
  ทำให้ห้างสรรพสินค้ายังคงรักษาฐานลูกค้าไว้ได้อย่างเหนียวแน่น เซ็นทรัล รีเทล คอร์ปอเรชั่น
  ได้ดำเนินการพัฒนาธุรกิจค้าปลีกเฉพาะด้าน ตัวอย่างเช่น อุปกรณ์กีฬา อุปกรณ์สำนักงาน
  เครื่องใช้ไฟฟ้า และอุปกรณ์ตกแต่งบ้าน
  ผู้ประกอบการห้างสรรพสินค้าทั้งสองรายนี้ยังเป็นผู้ลงทุนสร้างศูนย์การค้าใหม่ที่หรูหราและทันสมัย
  ตั้งอยู่ในทำเลใจกลางกรุงเทพมหานคร ซึ่งส่งผลให้พื้นที่แถบถนนพระราม 1
  และถนนเพลินจิตของกรุงเทพมหานครกลายเป็นย่านการค้าที่เทียบได้กับถนนออร์ชารด์
  ของสิงคโปร์

  บริษัท สยามแม็คโคร จำกัด (มหาชน)
  ได้ตระหนักดีถึงภาวะการแข่งขันที่สูงขึ้นและเตรียมรับมือกับสภาพตลาดที่มีความท้าทายนี้ บริษัทฯ
  ยังคงดำรงไว้ซึ่งโครงสร้างการบริหารงานด้วยต้นทุนต่ำ
  โดยหาวิธีประหยัดค่าใช้จ่ายที่มีประสิทธิภาพอย่างต่อเนื่อง
  และปรับปรุงประสิทธิภาพในการดำเนินงานให้ดียิ่งขึ้น
  โดยโครงการที่ได้ริเริ่มในปีที่ผ่านมายังคงดำเนินการอย่างต่อเนื่อง อาทิเช่น
  การควบคุมอัตราผลกำไรอย่างมีประสิทธิภาพ การบริหารสินค้าที่มีการหมุนเวียนช้า
  และการควบคุมต้นทุนทางการเงินที่เกี่ยวกับสินค้า และสำหรับโครงการที่ริเริ่มขึ้นใหม่ ได้แก่
  การศึกษาแนวทางปฏิบัติที่ดีที่สุดโดยเฉพาะในสาขาใหม่เพื่อให้มีการใช้พลังงานอย่างมีประสิทธิภาพ
  ปรับปรุงการจัดส่งสินค้าเพื่อลดความสูญเสียของสินค้า
  และเพื่อเพิ่มประสิทธิภาพการหมุนเวียนของสินค้าให้ดีขึ้น บริษัทฯ
  จึงมีการนำโปรแกรมการตรวจเช็คพื้นที่ว่างในการจัดวางสินค้ามาใช้
  เพื่อปรับปรุงความสามารถในการเติมสินค้าให้เต็มพื้นที่ขาย นอกจากนี้ บริษัทฯ ได้ติดตั้งโปรแกรม
  “Fresh Suchama”
  ซึ่งเป็นโปรแกรมการสั่งซื้อสินค้าอัตโนมัติสำหรับสินค้าอาหารสดและอาหารแช่แข็ง
  โดยโปรแกรมนี้จะช่วยปรับปรุงการสั่งซื้อสินค้าให้มีประสิทธิภาพและถูกต้องแม่นยำมากขึ้น อีกทั้ง
  บริษัทฯ ยังอยู่ในขั้นสุดท้ายของการทดสอบระบบการจัดการเอกสารอิเล็กทรอนิกส์ (E-Document
  system) ระยะที่ 2 ที่ใช้ในการจัดการรายงานการบริหารและการเงินทั้งหมดของบริษัทฯ
  ซึ่งระบบนี้จะทำให้การจัดเก็บข้อมูล การจัดการกับข้อมูล และการนำข้อมูลกลับมาใช้
  มีประสิทธิภาพมากขึ้น ตลอดจนการลดการใช้ปริมาณกระดาษได้ ในปี 2551 บริษัทฯ
  ได้เปิดศูนย์กระจายสินค้าอาหารสดและอาหารแช่แข็งแห่งใหม่อย่างเป็นทางการ ที่อำเภอวังน้อย
  จังหวัดพระนครศรีอยุธยา ซึ่งการดำเนินการดังกล่าวถือเป็นการพัฒนาที่สำคัญ
  เพราะศูนย์กระจายสินค้านี้ช่วยเพิ่มความสามารถในการจัดส่งสินค้าได้ถึงร้อยละ 100
  และสามารถรองรับการขยายธุรกิจด้านอาหารสดและอาหารแช่แข็งในอนาคตได้
  องค์ประกอบหลักของศูนย์กระจายสินค้านี้ คือ ห้องเย็นที่แต่ละห้องมีการควบคุมอุณหภูมิที่แตกต่างกัน
  ซึ่งทำให้สามารถจัดเก็บสินค้าได้หลากหลายประเภทภายใต้อุณหภูมิที่เหมาะสม
  และประกอบกับมาตรฐานตามหลักและวิธีปฏิบัติงานที่ดีในห้องปฏิบัติการ (GLP)
  ศูนย์กระจายสินค้าแห่งใหม่นี้สามารถเพิ่มจำนวนเที่ยวในการขนส่งสินค้าได้มากขึ้น
  ซึ่งจะเป็นส่วนช่วยในการปรับปรุงระบบการจัดเก็บสินค้าในสาขาได้ดียิ่งขึ้น
  การรักษาคุณภาพของสินค้าให้สูงอยู่เสมอ การเพิ่มความปลอดภัยทางด้านอาหาร
  และทำให้อาหารสามารถคงความสดอยู่ได้ นอกจากนี้ บริษัทฯ
  กำลังดำเนินการก่อสร้างศูนย์กระจายสินค้าอาหารแห้งและสินค้าอุปโภคซึ่งมีระบบคัดแยกและลำเลียงสินค้าอัตโนมัติ
  ในบริเวณถัดจากศูนย์กระจายสินค้าอาหารสดและอาหารแช่แข็งแห่งใหม่
  เพื่อรองรับปริมาณสินค้าที่เพิ่มขึ้น และปรับปรุงประสิทธิภาพในการจัดการสินค้า
  และความถูกต้องแม่นยำ

(2) ภาวะอุตสาหกรรมและการแข่งขันของธุรกิจนำเข้าและจำหน่ายสินค้าแช่แข็งและแช่เย็น

 พร้อมบริการด้านจัดเก็บและจัดส่ง

  ธุรกิจในตลาดอาหารของประเทศไทยยังคงมีการพัฒนาอย่างต่อเนื่องตามปัจจัยทั้งภายนอกและภายใน
  อุตสาหกรรมการท่องเที่ยวและการบริการนักท่องเที่ยวของไทยเป็นอุตสาหกรรมที่มีชื่อเสียงไปทั่วโลก
  ส่งผลทำให้อุตสาหกรรมบริการด้านอาหารมีการพัฒนาและมีการแข่งขันสูง
  ซึ่งเห็นได้จากการที่มีผู้ประกอบธุรกิจในกลุ่มโรงแรม ภัตตาคาร และร้านอาหาร (โฮเรก้า)
  ที่หลากหลาย
  ตั้งแต่ผู้ประกอบการชั้นนำจากต่างประเทศไปจนถึงผู้ประกอบการอิสระขนาดเล็กเพื่อสนองความพึงพอใจที่หลากหลายแก่นักท่องเที่ยวชาวต่างชาติ
  นอกจากนั้น
  การเติบโตทางเศรษฐกิจในช่วงทศวรรษที่ผ่านมาได้เพิ่มจำนวนประชากรในชนชั้นกลางที่มีรายได้ในการจับจ่ายใช้สอยมากยิ่งขึ้นและคนกลุ่มนี้ก็มีความชอบอยากลองอาหารใหม่ๆ

  บริษัทฯ มีสถานภาพที่จะเป็นผู้นำในตลาดกลุ่มลูกค้าหลักของตนเอง เนื่องจากบริษัทฯ
  มีความเข้าใจสภาพตลาด และมีสินค้าหลากหลายชนิดเสนอให้ลูกค้า
  รวมทั้งความรอบรู้ในตัวสินค้าเป็นอย่างดี จากการที่สยามฟูด
  มีความสามารถในการจัดการสินค้าที่ต้องเก็บรักษาอย่างถูกวิธีภายใต้การควบคุมอุณหภูมิที่เหมาะสม
  สยามฟูดจึงสามารถจัดส่งสินค้าคุณภาพดี เช่น เนื้อสัตว์นำเข้า อาหารทะเล มันฝรั่งสำหรับทอด
  และผลิตภัณฑ์จากนม เป็นต้น ให้แก่ลูกค้าทั่วประเทศ นอกจากนั้น
  โดยอาศัยศักยภาพที่เข้มแข็งของสยามแม็คโคร บริษัทฯ
  สามารถขยายช่องทางธุรกิจในกลุ่มสินค้าอาหารแห้ง
  ช่วยเพิ่มความสามารถในการเข้าถึงกลุ่มลูกค้าใหม่
  สิ่งเหล่านี้เมื่อประกอบกับโครงการบริหารลูกค้าสัมพันธ์ (CRM) จะทำให้บริษัทฯ
  สามารถชิงส่วนแบ่งการเติบโตในตลาดได้เป็นอย่างดี

  แม้จะเผชิญกับสภาพการตลาดที่ถดถอยและภาวะการใช้จ่ายที่ลดลงในปี 2551 บริษัทฯ
  ยังคงดำเนินโครงการพัฒนากิจการ เพื่อยกระดับการแข่งขัน
  และรักษาตำแหน่งทางการตลาดเอาไว้ บริษัทฯ
  ได้ทำการปรับปรุงสำนักงานและเพิ่มเติมสิ่งอำนวยความสะดวกต่างๆ เช่น ห้องวิจัย
  ห้องสินค้าตัวอย่าง และครัวที่ใช้สำหรับการสาธิตผลิตภัณฑ์
  เพื่อเสริมสร้างภาพลักษณ์การเป็นมืออาชีพและเพื่อรองรับการเติบโตในอนาคต นอกจากนั้น
  ยังได้มีการจัดโครงการฝึกอบรมสำหรับพนักงานทั้งในเรื่องทั่วไปและเรื่องความรู้ในสายงาน
  หนึ่งในโครงการฝึกอบรมเป็นการฝึกอบรมที่มีหลักสูตรเข้มข้นเป็นพิเศษคือการอบรมเพื่อความรอบรู้ในเรื่องสินค้า
  ซึ่งจัดให้แก่ทีมงานฝ่ายขายเพื่อปรับปรุงความรู้ในตัวสินค้า คุณภาพสินค้า
  และการใช้สินค้าประเภทต่างๆ นี่คือสิ่งที่ทำให้บริษัทฯ
  มีความแตกต่างจากคู่แข่งขันรายอื่นและทำให้บริษัทฯ หลีกหนีจากการแข่งขันด้านราคาสินค้า

  คณะผู้บริหารมีความเชื่อมั่นในความแข็งแกร่งของบริษัทฯ
  แม้ว่าสภาวะเศรษฐกิจในอนาคตจะถูกคาดการณ์ว่าไม่สดใส และจะรักษาระดับการเติบโต
  โดยมุ่งมั่นที่จะปรับปรุงประสิทธิภาพการดำเนินงาน ลดค่าใช้จ่าย และแสวงหาโอกาสใหม่ๆ
  อย่างต่อเนื่อง

6.  แนวโน้มการขยายตัวของอุตสาหกรรม

  ผลกระทบในเชิงลบอันสืบเนื่องมาจากความเชื่อมั่นของผู้บริโภคที่ลดลง ความวุ่นวายทางการเมือง
  ความผันผวนของราคาสินค้า และวิกฤติการณ์ทางการเงินทั่วโลก ส่งผลให้ปี 2551
  เป็นปีแห่งความท้าทายของธุรกิจค้าปลีกของไทย ถึงแม้ว่าจะเกิดเหตุการณ์ดังกล่าวก็ตาม ในปี
  2551 ภาคธุรกิจค้าปลีกซึ่งมีมูลค่ารวม 1.4 ล้านล้านบาท ยังคงเติบโตขึ้นในอัตราร้อยละ 3
  ทั้งนี้เนื่องมาจากธุรกิจในกลุ่มของร้านค้าปลีกขนาดใหญ่และร้านสะดวกซื้อได้ขยายตัวอย่างรวดเร็ว
  ในขณะที่กลุ่มของห้างสรรพสินค้านั้นก็ยังคงจัดรายการส่งเสริมการขายเพื่อกระตุ้นให้ผู้บริโภคมีการจับจ่ายใช้สอย
  และแม้ว่าภาคธุรกิจค้าปลีกจะเติบโตไม่มากและสภาพตลาดมีลักษณะที่ท้าทายก็ตาม
  แต่สยามแม็คโคร ได้บริหารจัดการเพื่อให้มีผลประกอบการที่โดดเด่น ทำให้ยอดขายของบริษัทฯ
  มีอัตราการเติบโตสูงกว่าร้อยละ 10

  ในปี 2551 พระราชบัญญัติควบคุมเครื่องดื่มแอลกอฮอล์ พ.ศ. 2551
  ได้มีผลบังคับใช้เมื่อเดือนกุมภาพันธ์ 2551
  และมีผลในการควบคุมการส่งเสริมการขายเครื่องดื่มที่มีแอลกอฮอล์
  ซึ่งทำให้ตลาดเครื่องดื่มแอลกอฮอล์ของบริษัทฯ เติบโตลดลง

  เป็นที่คาดการณ์ว่าปี 2552 จะเป็นปีแห่งความท้าทายยิ่งขึ้นสำหรับภาคธุรกิจค้าส่งและค้าปลีก
  ทั้งในแง่ของเศรษฐกิจและการปฏิบัติตามบทบัญญัติของกฎหมาย
  ทั้งเป็นที่คาดการณ์ได้อีกว่าอำนาจการจับจ่ายใช้สอยในตลาดจะยังคงลดลงอันเป็นผลมาจากการว่างงานที่เพิ่มสูงขึ้น
  ความตั้งใจในการออมที่เพิ่มขึ้น
  และผู้บริโภคได้เปลี่ยนมาตระหนักถึงการใช้จ่ายของตนเองอย่างระมัดระวังมากขึ้น
  จากเหตุผลดังกล่าวนำไปสู่แรงกดดันที่เพิ่มขึ้นในเชิงการแข่งขันของธุรกิจค้าปลีก
  เนื่องจากผู้ประกอบการยังคงต้องดำเนินการผลักดันรายการส่งเสริมการขายต่างๆ อย่างต่อเนื่อง
  และมุ่งเน้นการขายและเพิ่มชนิดสินค้าที่ใช้ตราสินค้าของตนเองมากขึ้น
  รวมทั้งนำเสนอสินค้าที่เป็นนวัตกรรมใหม่ๆ เพิ่มขึ้น
  รัฐบาลชุดใหม่ได้นำร่างพระราชบัญญัติการประกอบธุรกิจค้าปลีกค้าส่งกลับมาพิจารณาอีกครั้งหนึ่ง
  และจะกำหนดระยะเวลาเพื่อบังคับใช้ในกรณีที่ร่างพระราชบัญญัติดังกล่าวผ่านการพิจารณา
  ซึ่งขณะนี้ผลการพิจารณายังไม่เป็นที่แน่นอน อย่างไรก็ตาม
  หากร่างพระราชบัญญัติดังกล่าวผ่านการพิจารณาและมีผลบังคับใช้เป็นกฎหมาย
  จะส่งผลให้การขยายสาขาของผู้ประกอบการดังกล่าวมีข้อจำกัดเพิ่มขึ้น
  พระราชบัญญัติฉบับนี้ยังได้กำหนดข้อจำกัดเพิ่มเติมในการประกอบกิจการอันอาจเป็นสาเหตุให้ค่าใช้จ่ายในการประกอบธุรกิจเพิ่มสูงขึ้นในอนาคต

7.  จำนวนและขนาดของคู่แข่งขันรวมทั้งสถานภาพในการแข่งขัน

  สภาพการแข่งขันของธุรกิจค้าในอุตสาหกรรมนี้
  ปัจจุบันอยู่ในสภาวะที่รุนแรงโดยพิจารณาจากประเภทช่องทางการจัดจำหน่ายอื่นที่มีการขยายตัวอย่างรวดเร็ว
  ได้แก่
  ช่องทางการจัดจำหน่ายแบบไฮเปอร์มาร์เก็ตซึ่งเป็นธุรกิจค้าปลีกขนาดใหญ่และมีการแข่งขันอย่างรุนแรง
  อย่างไรก็ตาม หากพิจารณาถึงช่องทางการจัดจำหน่ายแบบ Cash & Carry
  ซึ่งเป็นช่องทางการจัดจำหน่ายของบริษัทฯ นั้น บริษัทฯ มีส่วนแบ่งทางการตลาดสูงสุด
  เนื่องจากในปัจจุบัน บริษัทฯ เป็นผู้ประกอบการเพียงรายเดียวเท่านั้นในธุรกิจ Cash & Carry
  อย่างไรก็ตาม สำหรับสินค้าบางประเภทที่บริษัทฯ
  จำหน่ายอยู่อาจมีการแข่งขันโดยทางอ้อมกับผู้ประกอบการในช่องทางการจัดจำหน่ายแบบไฮเปอร์มาร์เก็ต
  ซึ่งขณะนี้มีผู้ประกอบการอยู่หลายราย เช่น บิ๊กซี เทสโก้โลตัส และคาร์ฟูร์ เป็นต้น

8.  การจัดหาผลิตภัณฑ์หรือบริการ

  ฝ่ายจัดซื้อของบริษัท สยามแม็คโคร จำกัด (มหาชน)
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่ผลิตในประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ทั้งนี้จะมีการทำสัญญาการค้ากับผู้ผลิตและหรือผู้จำหน่ายเป็นรายๆ ไป
  ซึ่งจะมีลักษณะเป็นสัญญาและเงื่อนไขทางการค้าที่ตกลงกัน
  โดยส่วนใหญ่หรือเกือบทั้งหมดของสัญญาการค้าจะมีอายุกำหนด 1 ปี
  และเมื่อครบกำหนดแล้วสัญญาจะถูกต่อออกไปอีกคราวละ 1 ปี
  จนกว่าจะมีการบอกเลิกสัญญาเป็นลายลักษณ์อักษร

  ส่วน บริษัท สยามฟูด เซอร์วิส จำกัด
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่นำเข้าจากต่างประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ซึ่งมีข้อตกลงทางการค้าที่เป็นไปตามเงื่อนไขทางธุรกิจปกติ

  ณ สิ้นปี 2551 บริษัท และบริษัทย่อย มีสัดส่วนการสั่งซื้อสินค้าต่างประเทศรวมกัน คิดเป็นร้อยละ
  2.1 ของยอดสั่งซื้อสินค้าทั้งหมด

  การพึ่งพิงการซื้อผลิตภัณฑ์จากผู้จำหน่ายสินค้าเกินกว่าร้อยละ 30
  ของมูลค่าการซื้อผลิตภัณฑ์ทั้งหมดในระยะเวลา 3 ปี ที่ผ่านมา หรือผูกพันว่าจะซื้อเกินกว่าร้อยละ
  30 ของมูลค่าการซื้อผลิตภัณฑ์ในอนาคตของบริษัท และบริษัทย่อย

- ไม่มี -

9.  การผลิต

  ภายใต้นโยบายการดำเนินธุรกิจของกลุ่มบริษัท
  ปัจจุบันยังไม่มีวัตถุประสงค์ที่จะทำการผลิตสินค้าเพื่อจำหน่ายแต่อย่างใดแม้จะมีเครื่องหมายการค้าของตัวเอง
  บริษัทฯ ก็จะว่าจ้างผู้ผลิตที่มีคุณภาพเป็นผู้ผลิตให้

  4.2.10 งานที่ยังไม่ได้ส่งมอบ

- ไม่มี –

2.  แผนงานในอนาคต

  ปี 2551 เป็นปีแห่งความท้าทายของทั้งบริษัทฯ และภาคธุรกิจค้าส่งและค้าปลีกทั้งหมด
  ด้วยภาวะเศรษฐกิจที่ตกต่ำอันเนื่องมาจากวิกฤติการณ์ทางการเงินของโลก
  สถานภาพการเมืองที่ไม่มั่นคง ความผันผวนของราคาน้ำมันและสินค้าอย่างรุนแรง เศรษฐกิจในปี
  2552 ถูกคาดการณ์ว่าจะยังคงไม่สดใส และมีความท้าทายมากกว่าปี 2551 แม้ว่าบริษัทฯ
  มีผลประกอบการที่ดีในปี 2551 ด้วยการเติบโตของยอดขายที่สูงกว่าการเติบโตของภาคธุรกิจ
  ผู้บริหารก็จะยังคงดำเนินธุรกิจด้วยความรอบคอบ และได้ริเริ่มกิจกรรมใหม่ๆ
  เพื่อให้มีการเติบโตของผลการดำเนินงานอย่างต่อเนื่อง
  และรักษาส่วนแบ่งทางการตลาดของบริษัทฯ

  ปี 2552 จะเป็นปีของการสร้างเสริมฐานเพื่อ “Go and Grow” “ไปต่อและเติบโต”
  โดยบริษัทฯ จะมุ่งเน้นในส่วนของการพัฒนาบุคลากร
  และผลการดำเนินงานซึ่งส่วนหนึ่งของกลยุทธ์การเติบโตรวมถึงการทำให้สาขาที่ดำเนินการอยู่ในปัจจุบันมีผลการดำเนินงานที่ดีขึ้นจากการเปิดสาขาใหม่
  การพัฒนารูปแบบสาขาใหม่
  รวมทั้งการสรรหาการลงทุนในธุรกิจที่สอดคล้องกับธุรกิจหลักของบริษัทฯ อย่างไรก็ตาม
  แผนการลงทุนต่างๆ จะต้องได้รับการประเมินผลตอบแทนการลงทุนอย่างละเอียด นอกจากนี้
  ปัจจัยพื้นฐานต่างๆ เกี่ยวกับการลงทุนจะถูกควบคุมอย่างรอบคอบ อาทิเช่น
  การควบคุมค่าใช้จ่ายในการลงทุนในสภาวะราคาวัสดุก่อสร้างที่ลดลงในปัจจุบัน เป็นต้น

  นอกจากนั้น ในปี 2552 บริษัทฯ ยังคงดำเนินโครงการปรับเปลี่ยนรูปแบบสาขาแผนกสินค้าอุปโภค
  โครงการปรับปรุงแผนกเบเกอรี่และแผนกเครื่องเทศ
  และโครงการปรับเปลี่ยนรูปแบบสาขาภูเก็ตให้เป็นศูนย์ค้าส่งรูปแบบใหม่ “อีโคสโตร์” (“Eco
  Store”) เพื่อส่งเสริมภาพลักษณ์ความเป็นมืออาชีพของผู้ให้บริการด้านอาหารของบริษัทฯ
  นอกจากนั้น บริษัทฯ ยังคงลงทุนในการบำรุงรักษาและติดตั้งอุปกรณ์ต่างๆ ของสาขา
  เพื่อให้การดำเนินงานของบริษัทฯ มีประสิทธิภาพมากยิ่งขึ้น

  หนึ่งในปัจจัยที่สำคัญสำหรับการประกอบธุรกิจให้ประสบความสำเร็จคือการมีบุคลากรที่มีคุณภาพมาช่วยในการดำเนินงาน
  บริษัทฯ ได้ตระหนักถึงความสำคัญนี้และยังคงลงทุนในด้านบุคลากรอย่างต่อเนื่อง
  เพื่อเตรียมพร้อมสำหรับความท้าทายในปัจจุบัน และรองรับการเติบโตในอนาคต บริษัทฯ
  จะยังคงดำเนินโครงการพัฒนาบุคลากรตลอดปี 2552
  โดยจะมุ่งเน้นถึงแผนการสร้างบุคลากรเพื่อมาทดแทนและการพัฒนาผู้บริหารในระดับสูงและระดับกลาง
  รวมทั้ง บริษัทฯ จะยังคงดำเนินการคัดเลือกบุคลากรภายในบริษัทฯ
  ที่มีความสามารถสูงให้ได้รับการพัฒนาต่อไปในอนาคต นอกจากนั้น บริษัทฯ
  จะจัดหลักสูตรฝึกอบรมสำหรับสาขาใหม่ที่เปิดดำเนินการในปี 2550 เพื่อให้มั่นใจว่า
  ทั้งพนักงานเก่าและพนักงานใหม่จะสามารถทำงานร่วมกันได้เป็นอย่างดีอันจะนำมาซึ่งผลการปฏิบัติงานที่ดีที่สุด
  ยิ่งไปกว่านั้น ในปี 2552 บริษัทฯ
  จะยังคงทำการประเมินผลการฝึกอบรมจากการสนทนาและเสนอแนะ รวมทั้ง บริษัทฯ
  จะจัดให้มีการฝึกอบรมที่เหมาะสมซึ่งอาจจะเป็นการฝึกอบรมจากองค์กรภายในของบริษัทฯ
  เองหรือจากองค์กรภายนอก

  บริษัทฯ ตระหนักดีว่า การที่จะเพิ่มยอดขายให้สูงขึ้นนั้น บริษัทฯ
  จะต้องให้ความสำคัญในการบริหารและพัฒนาลูกค้าอย่างต่อเนื่อง ดังนั้นในปี 2552 บริษัทฯ
  จะยังคงผลักดันแผนงานบริหารและพัฒนาลูกค้าต่อไป
  โดยมุ่งเน้นไปที่กลุ่มลูกค้าผู้ประกอบการโรงแรม ภัตตาคาร และร้านอาหาร (โฮเรก้า)
  ลูกค้าผู้ประกอบการร้านค้าปลีกอาหารแห้งและสินค้าอุปโภครายย่อยและผู้ประกอบธุรกิจบริการโดยมุ่งเน้นการพัฒนาในแต่ละสถานะของลูกค้าผู้ประกอบการและช่วยเหลือลูกค้ากลุ่มดังกล่าวในช่วงระยะเวลาต่างๆ
  กัน ทั้งนี้ บริษัทฯ จะเพิ่มบทบาทการปฏิบัติการของเจ้าหน้าที่การตลาดภายนอกสาขา
  (“External Sales Force”) และเจ้าหน้าที่ประจำสาขา (“Internal Sales Force”)
  เพื่อเพิ่มการสื่อสารและการให้บริการแก่กลุ่มลูกค้าหลักของบริษัทฯ ทั้งนี้ บริษัทฯ
  จะพัฒนาแผนการบริหารและพัฒนาลูกค้าที่มีอยู่ ณ
  ปัจจุบันต่อไปอีกระดับโดยการนำโปรแกรมการขายผ่านทางโทรศัพท์อย่างมืออาชีพ
  (Professional Telesales Program)
  มาใช้เพื่อเพิ่มประสิทธิภาพในการสื่อสารกับลูกค้าที่เข้าร่วมรายการ บริษัทฯ
  จะทบทวนการให้บริการต่างๆ ที่จัดขึ้นภายในสาขา
  ไม่เฉพาะเพียงแต่ความหลากหลายและการตั้งราคาของสินค้า แต่รวมถึงในด้านอื่นๆ อีกด้วย เช่น
  การนำเสนอและการจัดวางสินค้า และการพัฒนาการให้บริการเสริมต่างๆ ให้แก่ลูกค้าของบริษัทฯ
  บริษัทฯ จะยังคงจัดงานมหกรรมครบเครื่องเรื่องอาหารและอุปกรณ์ (Makro HoReCa
  Extravaganza) ต่อไปเพื่อพัฒนาธุรกิจของกลุ่มลูกค้าผู้ประกอบการโรงแรม ภัตตาคาร
  และร้านอาหาร (โฮเรก้า) ซึ่งบริษัทฯ
  ได้ประสบความสำเร็จในการจัดกิจกรรมดังกล่าวในปีที่ผ่านมา

  บริษัทฯ จะเพิ่มความพยายามในการดำเนินโครงการแม็คโครมิตรแท้โชห่วยอย่างต่อเนื่อง
  เพื่อช่วยสนับสนุนกลุ่มลูกค้าที่ประกอบธุรกิจร้านค้าปลีกขนาดย่อมด้วยการให้ความรู้ที่จำเป็นและการสร้างเครือข่ายที่มั่นคง
  ในปี 2552 บริษัทฯ จะมุ่งเน้นโครงการพัฒนาเครือข่ายมิตรแท้โชห่วย (“MRA Network
  Development”)
  โดยมีวัตถุประสงค์ในการสร้างความแข็งแกร่งภายในเครือข่ายและขยายให้ครอบคลุมพื้นที่ทั่วทั้งประเทศโดยผ่านทางการจัดกิจกรรมต่างๆ
  เช่น โครงการฝึกอบรมต่างๆ และการบริการให้คำปรึกษา

  ยอดขายของบริษัทฯ เติบโตอย่างมากในหลายปีที่ผ่านมา
  ส่งผลให้ศูนย์กระจายสินค้าอาหารแห้งและสินค้าอุปโภคของบริษัทฯ
  ต้องรับมือกับปริมาณสินค้าที่ขนส่งผ่านศูนย์กระจายสินค้าที่เพิ่มสูงขึ้นในอัตราร้อยละ 93 จากปี
  2549 บริษัทฯ ได้ตระหนักถึงข้อจำกัดของศูนย์กระจายสินค้าแห่งนี้
  จึงได้เริ่มลงทุนในศูนย์กระจายสินค้าอาหารแห้งและสินค้าอุปโภคแห่งใหม่ที่อำเภอวังน้อย
  จังหวัดพระนครศรีอยุธยา ซึ่งตั้งถัดจากศูนย์กระจายสินค้าอาหารสดและอาหารแช่แข็งแห่งใหม่
  บริษัทฯ คาดว่าศูนย์การกระจายสินค้าแห่งใหม่นี้จะเปิดดำเนินการได้ในกลางปี 2552
  โดยศูนย์กระจายสินค้านี้จะติดตั้งระบบคัดแยกและลำเลียงสินค้าอัตโนมัติเพื่อจัดสรรสินค้าไปยังแต่ละสาขา
  ซึ่งระบบนี้จะช่วยเพิ่มความถูกต้องแม่นยำและประสิทธิภาพในการทำงาน
  รวมทั้งลดค่าใช้จ่ายที่เกิดจากการทำงานผิดพลาดอีกด้วย
  ศูนย์กระจายสินค้าแห่งใหม่นี้จะรองรับปริมาณสินค้าได้ถึง 72 ล้านหีบต่อปี
  ซึ่งเพิ่มขึ้นจากความสามารถในการรองรับของศูนย์กระจายสินค้าเดิมคิดเป็นอัตราร้อยละ 140
  ด้วยเหตุนี้ ศูนย์กระจายสินค้าแห่งนี้จะช่วยสนับสนุนวิสัยทัศน์ของบริษัทฯ
  ในการขยายการดำเนินงานในอนาคตได้เป็นอย่างดี

  การลงทุนด้านเทคโนโลยีสารสนเทศเป็นหัวใจสำคัญของการดำเนินงานของบริษัทฯ โดยบริษัทฯ
  จะยังคงลงทุนทั้งในด้านโปรแกรมคอมพิวเตอร์และอุปกรณ์คอมพิวเตอร์อย่างต่อเนื่อง ในปี 2552
  บริษัทฯ จะปรับปรุงเทคโนโลยีสารสนเทศในหลายๆ ด้านของธุรกิจ
  ซึ่งรวมไปถึงโครงการระบบข้อมูลลูกค้าแบบรวมศูนย์ (Centralised Customer
  Information System) ระบบจัดเก็บเอกสารอิเล็คทรอนิคส์
  และโปรแกรมจูงใจเพื่อให้ลูกค้ากลับมาซื้อสินค้าที่แม็คโครเป็นประจำ เป็นต้น

  ตามที่มีการคาดการณ์ว่ากำลังซื้อในปี 2552
  จะลดลงซึ่งจะมีผลทำให้ลูกค้าคำนึงถึงการใช้จ่ายอย่างคุ้มค่าเป็นหลัก
  ซึ่งสิ่งนี้ถือเป็นโอกาสในการส่งเสริมสินค้าภายใต้เครื่องหมายการค้าของบริษัทฯ
  ในสินค้าประเภทต่างๆ ที่ให้ความคุ้มค่ามากยิ่งขึ้นแก่ลูกค้า บริษัทฯ
  จะทบทวนกลยุทธ์ของสินค้าที่ใช้เครื่องหมายการค้าของตนเอง
  และจะเพิ่มความแข็งแกร่งในทีมงานพัฒนาสินค้าดังกล่าว
  โดยมีวัตถุประสงค์เพื่อเพิ่มความสามารถในการเสนอขายสินค้าให้ได้มากยิ่งขึ้นและเพื่อปรับปรุงผลประกอบการของยอดขายสินค้าดังกล่าว

  จากการปฏิบัติตามกลยุทธ์ต่างๆ อย่างเคร่งครัด ซึ่งรวมถึงการมุ่งเน้นกลุ่มลูกค้าหลักของบริษัทฯ
  การบริหารผลกำไร การทำให้ผลประกอบการของสาขาใหม่มีความมั่นคงมากยิ่งขึ้น เป็นต้น
  ส่งผลให้ผลประกอบการของบริษัทฯ เพิ่มสูงขึ้นกว่าปีที่ผ่านมา อย่างไรก็ตาม ในปี 2552
  นี้จะเป็นปีที่ท้าทายอย่างมาก บริษัทฯ
  ทุ่มเทและทำงานอย่างเต็มที่เพื่อเพิ่มยอดขายโดยผ่านทั้งช่องทางการขยายสาขา
  การติดต่อลูกค้ากลุ่มเป้าหมาย การเพิ่มกำไรขั้นต้น โดยการทำงานร่วมกับผู้ผลิต
  ผู้จัดจำหน่ายสินค้า การเพิ่มประสิทธิภาพทั้งด้านการปฏิบัติการ และการใช้จ่ายให้มีประโยชน์สูงสุด